Pr Evelin Pärn-Lee

Konkurentsiamet

Hr Pavel Rušeljuk

Narva Soojusvõrgud

Hr Lauri Karp 08.12.2025 nr 2.1-11/13115

Enefit Industry AS

Head asutuste juhid, kelle otsustest sõltub Narva soojamajanduse tulevik

Pöördun Teie poole murega, tõsise murega. 1. detsembril k.a pidi lõppema Narva soojamajanduse konkurss. Esialgu pidi see välja kuulutatama 1. aprillil. Seejärel nihkus tähtaeg 1. juunile ning siis edasi 1. septembrile. Narvalased elasid ja elavad lootuses, et Enefit Industry AS koosseisus tegutsevad soojusvõrgud leiavad Narvale võimalikult kiire uue küttelahenduse, mis samas on kohalikele inimestele taskukohane. Tänase ülikõrge hinna muret olen kirja adressaatidega korduvalt jaganud.

Kahjuks lükkus konkursi tähtaeg edasi, tõsi, praegu kehtivates õigusaktides püsib lõpptähtaeg, detsember 2028. Seega peaks küttelahendus valmima alles kolme aasta pärast.

Tänaseks teeb murelikumaks kui tähtaeg tõsiasi, et Eesti soojatootjatega suheldes peetakse Narva soojalahenduse tingimusi liialt keeruliseks, et konkursil osaleda. Soojatootjad juhivad tähelepanu ainult 12-aastasele lepingule. Soojatootja küsib otse, mida teha edasi osaliselt amortiseerunud katlamajaga. Pakkuja jaoks on tegemist märkimisväärse riskiga, mis kindlasti kajastub pakkuja hinnas.

Teine küsimus, millele soojatootjad tähelepanu juhivad, on fikseeritud hind kolmeks aastaks. Asjaolud meie ümber on turbulentsed ning kolme aasta hinda on arusaadavalt keeruline prognoosida. Ka siin näevad pakkujad riski, mis taas saab oma hinnalipiku.

Korduvalt on mitmetes sõnavõttudes jäänud kõlama, et konkurss peab olema avatud võimalikult suurele ringile soojatootjatest. Ühe potentsiaalse soojatootja, kelle poole linna esindajana pöördusin, et neid veenda osalema, takistajaks on dokumendi kahe punkti vastuolu. Jutt on kahest punktist, vastavalt 6.2 ja 8.2. Varasemalt nõudsid mõlemad punktid soojatootmise referentsi, nüüd on üks neist muudetud ja teine mitte, vt

<https://nsv.ee/dokumendid/soojuse-ostmise-konkurss/pakkumise-kutse-dokumendid.pdf>.

Palun vastust küsimusele, kas tegemist on inimliku eksituse, teadliku valiku või kolmandate asjaoludega, millega kõrvalseisjad kursis ei ole.

Olen kindel, et selle kirja adressaadid saavad aru minu murest, et eeltoodud argumendid viivad selleni, et uue aasta 2. veebruaril lõppeval konkursil on vaid paar osalejat ning kindlasti ei mõju see hästi sooja lõpphinnale tarbija jaoks.

Palun esimesel võimalusel selgitusi. Väljendan siinkohal veelkord Narva inimeste suurt muret kõrge sooja hinna pärast.

Lugupidamisega

/allkirjastatud digitaalselt/

Katri Raik

Linnpea